**แบบสอบถามการรับฟังความคิดเห็นและข้อเสนอแนะ**

**ร่างพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม (ฉบับที่ ..) พ.ศ. ....**

**(เป็นร่างที่อยู่ระหว่างการพิจารณาของคณะกรรมาธิการวิสามัญพิจารณาร่างพระราชบัญญัติฯ**

**ของสภานิติบัญญัติแห่งชาติ)**

\*\*เฉพาะประเด็นที่ขัดกับหลักการของร่างพระราชบัญญัติฉบับที่คณะรัฐมนตรีเป็นผู้เสนอ\*\*

**ตอนที่ ๑ ปัจจัยพื้นฐานของบุคคล**

**๑. เพศ**

 ○ ชาย

 ○ หญิง

**๒. อายุ (ปี)**

 ○ ๑๙ หรือต่ำกว่า

 ○ ๒๐ – ๓๐

 ○ ๓๑ – ๔๐

 ○ ๔๑ – ๕๐

 ○ ๕๑ – ๖๐

 ○ ๖๑ ขึ้นไป

**๓. ระดับการศึกษาขั้นสูงสุด**

 ○ ประถมศึกษา หรือต่ำกว่า

 ○ มัธยมศึกษา/ปวช./ปวส.

 ○ ปริญญาตรี

 ○ สูงกว่าปริญญาตรี

**๔. อาชีพ**

 ○ รับราชการ/รัฐวิสาหกิจ

 ○ ข้าราชการบำนาญ

 ○ ค้าขาย/ทำธุรกิจส่วนตัว

 ○ เกษตรกร

 ○ รับจ้าง

 ○ นักเรียน/นักศึกษา

 ○ อื่น ๆ

 (โปรดระบุ)

**\* ตอนที่ ๒ ความคิดเห็นและข้อเสนอแนะเกี่ยวกับร่างพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม (ฉบับที่ ..) พ.ศ. .... (เฉพาะประเด็นที่ขัดกับหลักการของร่างพระราชบัญญัติฉบับที่คณะรัฐมนตรีเป็นผู้เสนอ)**

**\* (ไม่จำเป็นต้องตอบทุกข้อ)**

**๑. ท่านคิดว่าการกำหนดกระบวนการและระยะเวลาแจ้งเหตุแห่งการสรรหากรรมการ กสทช.
(เพิ่มร่างมาตรา ๕/๑) นั้น มีความเหมาะสมหรือไม่ อย่างไร**

โดยที่มาตรา ๑๔ วรรคห้า ของพระราชบัญญัติองค์กรจัดสรรคลื่นความถี่ฯ พ.ศ. ๒๕๕๓ บัญญัติให้สำ**ี**นักงานเลขาธิการวุฒิสภาทำ**ี**หน้าที่เป็นหน่วยธุรการในการดำ**ี**เนินการสรรหาและคัดเลือก กสทช. อย่างไรก็ตาม ในกรณีการสรรหา กสทช. กรณีพ้นจากตำแหน่งเพราะเหตุอื่นนอกจากการพ้นตำแหน่งตาม วาระยังมีปัญหาทางปฏิบัติในการประสานงานระหว่างสำนักงาน กสทช. กับสำนักงานเลขาธิการวุฒิสภาเนื่องจากอาจมีกรณีที่สำนักงานเลขาธิการวุฒิสภาไม่ทราบว่ามีเหตุดังกล่าว ทำให้กระบวนการสรรหา กสทช. ล่าช้ากว่าที่ควรจะเป็น จึงควรกำหนดให้สำนักงาน กสทช. มีหนังสือแจ้งให้สำนักงานเลขาธิการวุฒิสภาทราบภายในระยะเวลาสิบห้าวันนับแต่วันที่มีเหตุดังกล่าว และให้สำนักงานเลขาธิการวุฒิสภาเริ่มดำเนินการจัดให้ มีการเลือกกรรมการแทนตำแหน่งที่ว่างภายในสิบห้าวันนับแต่วันที่ได้รับหนังสือแจ้ง โดยเพิ่มร่างมาตรา ๕/๑ (เพิ่มความเป็นวรรคหกของมาตรา ๒๐) ปรากฏรายละเอียดดังนี้

มาตรา ๕/๑ ให้เพิ่มความต่อไปนี้เป็นวรรคหกของมาตรา ๒๐ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓

“เมื่อมีเหตุตามวรรคหนึ่งให้สำนักงาน กสทช. มีหนังสือแจ้งให้สำนักงานเลขาธิการวุฒิสภาทราบภายในระยะเวลาสิบห้าวันนับแต่วันที่มีเหตุดังกล่าว และให้สำนักงานเลขาธิการวุฒิสภาเริ่มดำเนินการ จัดให้มีการเลือกกรรมการแทนตำแหน่งที่ว่างภายในสิบห้าวันนับแต่วันที่ได้รับหนังสือแจ้ง”

 ○ เหมาะสม

 ○ ไม่เหมาะสม

 ○ ควรปรับปรุง

**๒. ท่านคิดว่าการกำหนดให้ กสทช. จัดทำแผนการบริหารสิทธิในการเข้าใช้วงโคจรดาวเทียม
โดยแผนดังกล่าวต้องประกอบด้วยรายละเอียดต่าง ๆ ที่กำหนด (เพิ่มร่างมาตรา ๗/๑ แก้ไขเพิ่มเติม ร่างมาตรา ๙ และเพิ่มร่างมาตรา ๑๑/๑) นั้นมีความเหมาะสมหรือไม่ อย่างไร**

โดยที่ กสทช. เป็นองค์กรของรัฐที่ทำหน้าที่แทนรัฐในการรักษาไว้ซึ่งสิทธิในการเข้าใช้
วงโคจรดาวเทียมอันเป็นสมบัติของชาติ เพื่อใช้ให้เกิดประโยชน์แก่ประเทศชาติและประชาชน
ตามมาตรา ๖๐ ของรัฐธรรมนูญแห่งราชอาณาจักรไทย พุทธศักราช ๒๕๖๐ ดังนั้น เพื่อให้การทำหน้าที่รักษาไว้ซึ่งสิทธิในการเข้าใช้วงโคจรดาวเทียมเป็นไปตามเจตนารมณ์ของรัฐธรรมนูญอย่างแท้จริง จึงควรกำหนดกรอบหลักเกณฑ์ให้แก่ กสทช. ในการปฏิบัติหน้าที่ดังกล่าว ดังนี้

 **๒.๑ กำหนดให้ กสทช. มีหน้าที่ในการจัดทำแผนการบริหารสิทธิในการเข้าใช้
วงโคจรดาวเทียมและต้องดำเนินการให้เป็นไปตามแผนดังกล่าว** นอกจากนี้ แผนดังกล่าวต้องสอดคล้องกับนโยบายและแผนระดับชาติว่าด้วยการพัฒนาดิจิทัลเพื่อเศรษฐกิจและสังคม โดยเพิ่มร่างมาตรา ๗/๑ (แก้ไขเพิ่มเติมความใน (๑) ของมาตรา ๒๗) ปรากฏรายละเอียด ดังนี้

มาตรา ๗/๑ ให้ยกเลิกความใน (๑) ของมาตรา ๒๗ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ซึ่งแก้ไขเพิ่มเติมโดยพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม (ฉบับที่ ๒) พ.ศ. ๒๕๖๐ และให้ใช้ความต่อไปนี้แทน

“(๑) จัดทำแผนแม่บทการบริหารคลื่นความถี่ ตารางกำหนดคลื่นความถี่แห่งชาติ
แผนแม่บทกิจการกระจายเสียงและกิจการโทรทัศน์ แผนแม่บทกิจการโทรคมนาคม แผนความถี่วิทยุ แผนการบริหารสิทธิ ในการเข้าใช้วงโคจรดาวเทียม และแผนเลขหมายโทรคมนาคม และดำเนินการ
ให้เป็นไปตามแผนดังกล่าว แต่แผนดังกล่าวต้องสอดคล้องกับนโยบายและแผนระดับชาติว่าด้วย
การพัฒนาดิจิทัลเพื่อเศรษฐกิจและสังคม”

**๒.๒ กำหนดหลักเกณฑ์และเงื่อนไขในการสละสิทธิในการเข้าใช้วงโคจรดาวเทียม** กล่าวคือ ในกรณีที่ปรากฏข้อเท็จจริงว่า การรักษาสิทธิในการเข้าใช้วงโคจรดาวเทียมอันเป็นสมบัติของชาตินั้นก่อให้เกิดภาระแก่รัฐเกินประโยชน์ที่จะได้รับ กสทช. อาจสละสิทธิดังกล่าวได้ตามหลักเกณฑ์และเงื่อนไข ที่กำหนดไว้ในแผนการบริหารสิทธิในการเข้าใช้วงโคจรดาวเทียมและให้รายงานคณะรัฐมนตรีพร้อมทั้งประกาศเหตุผลโดยละเอียดให้ประชาชนทราบ ทั้งนี้ เพื่อให้การใช้ดุลยพินิจในการดำเนินการดังกล่าวของ กสทช. เป็นไปด้วยความรอบคอบและเป็นการรักษาผลประโยชน์ของประเทศอย่างแท้จริง โดยแก้ไขเพิ่มเติม ร่างมาตรา ๙ ในส่วนที่เพิ่มความเป็นมาตรา ๒๗ (๑๔/๑) ปรากฏรายละเอียดดังนี้

มาตรา ๙ ให้เพิ่มความต่อไปนี้เป็น (๑๔/๑) และ (๑๔/๒) ของมาตรา ๒๗ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียงวิทยุโทรทัศน์ และกิจการโทรคมนาคม พ.ศ. ๒๕๕๓

“(๑๔/๑) ดำเนินการให้ได้มาและรักษาไว้ซึ่งสิทธิในการเข้าใช้วงโคจรดาวเทียมอันเป็นสมบัติของชาติ และดำเนินการให้มีการใช้สิทธิดังกล่าวเพื่อให้เกิดประโยชน์สูงสุดกับประเทศชาติและประชาชน ในกรณีที่การรักษาสิทธิดังกล่าวก่อให้เกิดภาระแก่รัฐเกินประโยชน์ที่จะได้รับ กสทช. อาจสละสิทธิดังกล่าวได้ตามที่กำหนดในแผนการบริหารสิทธิในการเข้าใช้วงโคจรดาวเทียม และให้รายงานคณะรัฐมนตรีพร้อมทั้งประกาศเหตุผลโดยละเอียดให้ประชาชนทราบ ในการดำเนินการให้มีการใช้สิทธิในการเข้าใช้วงโคจรดาวเทียมดังกล่าว ให้ กสทช. มีอำนาจกำหนดหลักเกณฑ์ วิธีการ และเงื่อนไขการอนุญาต ค่าธรรมเนียมและการยกเว้นค่าธรรมเนียมการอนุญาต รวมถึงค่าใช้จ่ายต่าง ๆ ในการดำเนินการที่เกี่ยวข้องที่ผู้ขอรับอนุญาตหรือผู้รับอนุญาตแล้วแต่กรณีจะต้องรับภาระ โดยค่าธรรมเนียมการอนุญาตดังกล่าวเมื่อหักค่าใช้จ่ายในการอนุญาตแล้วเหลือเท่าใดให้นำส่งเป็นรายได้แผ่นดิน

.........................ฯลฯ....................................ฯลฯ........................................”

**๒.๓ กำหนดรายละเอียดและกระบวนการในการจัดทำแผนการบริหารสิทธิ
ในการเข้าใช้วงโคจรดาวเทียม** เพื่อให้มีหลักเกณฑ์และเงื่อนไขในการดำเนินการให้ได้มา การรักษาไว้ และการสละสิทธิในการเข้าใช้วงโคจรดาวเทียม โดยเพิ่มมาตรา ๑๑/๑ (เพิ่มความเป็นมาตรา ๕๐/๑) ปรากฏรายละเอียดดังนี้

มาตรา ๑๑/๑ ให้เพิ่มความต่อไปนี้เป็นมาตรา ๕๐/๑ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓

“มาตรา ๕๐/๑ ในการดำเนินการให้ได้มาและรักษาไว้ซึ่งสิทธิในการเข้าใช้วงโคจรดาวเทียม และการสละสิทธิดังกล่าว ให้ กสทช. จัดทำแผนการบริหารสิทธิในการเข้าใช้วงโคจรดาวเทียมเพื่อเป็นแนวทางในการดำเนินการซึ่งต้องสอดคล้องกับนโยบายและแผนระดับชาติว่าด้วยการพัฒนาดิจิทัลเพื่อเศรษฐกิจและสังคมรวมทั้งนโยบายรัฐบาลที่เกี่ยวกับสิทธิในการเข้าใช้วงโคจรดาวเทียม โดยในการจัดทำแผนดังกล่าว กสทช. ต้องหารือร่วมกับหน่วยงานของรัฐที่เกี่ยวข้อง

แผนการบริหารสิทธิในการเข้าใช้วงโคจรดาวเทียมตามวรรคหนึ่ง อย่างน้อยต้องมีรายการดังต่อไปนี้

(๑) รายละเอียดเกี่ยวกับสิทธิในการเข้าใช้วงโคจรดาวเทียมทั้งหมดที่ประเทศไทยสามารถนำมาใช้ประโยชน์ได้

(๒) แนวทางการดำเนินการเกี่ยวกับการให้ได้มาและรักษาไว้ซึ่งสิทธิในการเข้าใช้
วงโคจรดาวเทียม เพื่อใช้ให้เกิดประโยชน์แก่ประเทศชาติและประชาชน

(๓) แนวทางในการสละสิทธิในการเข้าใช้วงโคจรดาวเทียม กรณีที่การรักษาสิทธิดังกล่าวก่อให้เกิดภาระแก่รัฐเกินประโยชน์ที่จะได้รับ

(๔) แนวทางในการอนุญาตให้มีการใช้สิทธิในการเข้าใช้วงโคจรดาวเทียม

แผนตามวรรคหนึ่งเมื่อประกาศในราชกิจจานุเบกษาแล้วให้ผูกพัน กสทช. และหน่วยงาน ของรัฐที่เกี่ยวข้อง”

 ○ เหมาะสม

 ○ ไม่เหมาะสม

 ○ ควรปรับปรุง

**๓. ท่านคิดว่าการกำหนดให้ กสทช. มีอำนาจพิจารณาอนุญาตและกำกับดูแลการประกอบกิจการตามพระราชบัญญัตินี้ โดยใช้ช่องสัญญาณดาวเทียมต่างชาติ (Landing Rights) (เพิ่มร่างมาตรา ๙/๑) นั้นมีความเหมาะสมหรือไม่ อย่างไร**

เนื่องจากในปัจจุบันมีการประกอบกิจการโดยใช้ช่องสัญญาณดาวเทียมต่างชาติ (Landing Rights) มาให้บริการในประเทศเพิ่มมากขึ้น และยังไม่มีการกำหนดหลักเกณฑ์ เงื่อนไข ตลอดจนผู้มีหน้าที่และอำนาจในการกำกับดูแลเรื่องดังกล่าวที่ชัดเจน จึงควรเพิ่มเติมอำนาจหน้าที่ของ กสทช. ให้สามารถพิจารณาอนุญาตและกำกับดูแลการประกอบกิจการตามพระราชบัญญัตินี้โดยใช้ช่องสัญญาณดาวเทียมต่างชาติได้ โดยกำหนดหลักเกณฑ์และวิธีการเกี่ยวกับการอนุญาต เงื่อนไข และค่าธรรมเนียมการอนุญาต ซึ่งจะเป็นประโยชน์ทั้งในการส่งเสริมให้มีการลงทุนจากผู้ประกอบการต่างชาติ และการคุ้มครองผู้ประกอบการ ในประเทศมิให้เสียเปรียบจากการประกอบกิจการของต่างชาติในเรื่องดังกล่าว โดยแก้ไขเพิ่มเติมร่างมาตรา ๙ เพื่อเพิ่มความเป็นมาตรา ๒๗ (๑๔/๒) ปรากฏรายละเอียดดังนี้

มาตรา ๙ ให้เพิ่มความต่อไปนี้เป็น (๑๔/๑) และ (๑๔/๒) ของมาตรา ๒๗
แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓

“.........................ฯลฯ....................................ฯลฯ........................................

(๑๔/๒) พิจารณาอนุญาตและกำกับดูแลการประกอบกิจการตามพระราชบัญญัตินี้ โดยใช้ช่องสัญญาณดาวเทียมต่างชาติ และกำหนดหลักเกณฑ์และวิธีการเกี่ยวกับการอนุญาต เงื่อนไข และค่าธรรมเนียมการอนุญาตดังกล่าว”

 ○ เหมาะสม

 ○ ไม่เหมาะสม

 ○ ควรปรับปรุง

**๔. ท่านคิดว่าบทบัญญัติเกี่ยวกับเลขหมายโทรศัพท์ฉุกเฉินแห่งชาติ (เพิ่มร่างมาตรา ๑๐/๑) นั้น มีความเหมาะสมหรือไม่ อย่างไร**

เนื่องจากในปัจจุบันหน่วยงานของรัฐต่างกำหนดให้มีเลขหมายโทรศัพท์สำหรับการแจ้งฉุกเฉินที่แตกต่างกันไปตามภารกิจ หน้าที่และอำนาจของแต่ละหน่วยงาน ทำให้เกิดความสับสน
แก่ประชาชนในการเข้าถึงบริการสาธารณะของรัฐ ประกอบกับ กสทช. มีหน้าที่และอำนาจในการจัดสรร เลขหมายฉุกเฉินให้กับหน่วยงานที่ยื่นคำขอตามพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ดังนั้น เพื่อให้การแจ้งเหตุฉุกเฉินและการตอบสนองต่อการแจ้งเหตุฉุกเฉินเป็นไปโดยรวดเร็ว และเพื่อให้มีการช่วยเหลือผู้ประสบเหตุฉุกเฉินหรือระงับเหตุฉุกเฉินอย่างทันท่วงทีและมีประสิทธิภาพ ซึ่งจะสามารถลดความสูญเสียและเพิ่มความปลอดภัยในชีวิต ร่างกาย และทรัพย์สินของประชาชนได้ จึงเห็นควรเพิ่มบทบัญญัติเกี่ยวกับเลขหมายโทรศัพท์ฉุกเฉินแห่งชาติไว้ในพระราชบัญญัติดังกล่าว โดยมีหลักการสำคัญ ดังนี้

 ๑) กำหนดให้ กสทช. จัดสรรเลขหมายโทรศัพท์ฉุกเฉินแห่งชาติให้แก่สำนักงานตำรวจแห่งชาติเพื่อประโยชน์ในการรับแจ้งเหตุฉุกเฉินจากประชาชน

 ๒) กำหนดให้สำนักงานตำรวจแห่งชาติมีหน้าที่รับแจ้งเหตุฉุกเฉินและประสานงานกับหน่วยงานที่เกี่ยวข้องในการช่วยเหลือหรือระงับเหตุฉุกเฉิน รวมทั้งการดำเนินการอื่นที่เกี่ยวข้อง เนื่องจากสำนักงานตำรวจแห่งชาติมีความพร้อมและเป็นผู้รับผิดชอบศูนย์รับแจ้งเหตุฉุกเฉิน ๑๙๑
มาเป็นเวลานานแล้วทั้งในส่วนกลางและส่วนภูมิภาค โดยในปัจจุบันได้มีการจัดตั้งศูนย์รับแจ้งเหตุฉุกเฉิน ๑๙๑ ครบทุกจังหวัด และมีการประสานแจ้งเหตุไปยังหน่วยงานต่าง ๆ ที่เกี่ยวข้องอยู่แล้ว

 ๓) กำหนดห้ามมิให้ผู้ได้รับใบอนุญาตประกอบกิจการโทรคมนาคมเรียกเก็บค่าบริการจาก ผู้แจ้งเหตุฉุกเฉิน

๔) กำหนดให้ผู้รับแจ้งและหน่วยงานที่เกี่ยวข้องในการช่วยเหลือหรือระงับเหตุฉุกเฉิน สามารถเข้าถึงหรือเปิดเผยพิกัดตำแหน่งหรือข้อมูลส่วนบุคคลของผู้แจ้งหรือผู้ประสบเหตุฉุกเฉิน โดยไม่มีความผิด ทั้งนี้ เฉพาะเท่าที่จำเป็นเพื่อประโยชน์ในการช่วยเหลือหรือระงับเหตุฉุกเฉิน หรือเพื่อตรวจสอบผู้กระทำความผิดเท่านั้น

๕) กำหนดโทษปรับทางปกครองกับผู้ใช้หรือเรียกเลขหมายโทรศัพท์ฉุกเฉินแห่งชาติ
โดยไม่มีเหตุฉุกเฉินหรือมีพฤติกรรมอันเป็นการก่อกวนการปฏิบัติงานของผู้รับแจ้ง เพื่อป้องปรามมิให้
ผู้ไม่ประสงค์ดีเรียกเลขหมายฉุกเฉินแห่งชาติโดยไม่มีเหตุฉุกเฉินเพื่อก่อกวนการปฏิบัติงานของผู้รับแจ้ง ซึ่งในบางกรณีมีการโทรแจ้งเท็จหรือก่อกวนจนทำให้คู่สายเต็ม และเป็นผลให้ผู้ประสบเหตุฉุกเฉิน
ที่แท้จริงไม่สามารถแจ้งเหตุฉุกเฉินได้

 โดยบทบัญญัติดังกล่าวปรากฏรายละเอียด ดังนี้

มาตรา ๑๐/๑ ให้เพิ่มความต่อไปนี้เป็นหมวด ๑/๑ เลขหมายโทรศัพท์ฉุกเฉินแห่งชาติ มาตรา ๓๔/๑ มาตรา ๓๔/๒ มาตรา ๓๔/๓ มาตรา ๓๔/๔ และมาตรา ๓๔/๕ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓

“หมวด ๑/๑

เลขหมายโทรศัพท์ฉุกเฉินแห่งชาติ

มาตรา ๓๔/๑ ในหมวดนี้

“เลขหมายโทรศัพท์ฉุกเฉินแห่งชาติ” หมายความว่า เลขหมายโทรคมนาคมที่ กสทช. จัดไว้เพื่อใช้เป็นเลขหมายโทรศัพท์สำหรับรับแจ้งเหตุฉุกเฉินตามหมวดนี้

“เหตุฉุกเฉิน” หมายความว่า เหตุด่วนหรือเหตุร้ายที่ผู้ประสบเหตุประสงค์แจ้งเพื่อขอรับความช่วยเหลือเป็นการด่วนเพื่อให้ตนเองหรือผู้อื่นพ้นจากอันตรายต่อชีวิต ร่างกาย หรือทรัพย์สิน หรือเหตุอื่นที่ต้องการความช่วยเหลือเป็นการด่วน

“ผู้แจ้ง” หมายความว่า ผู้แจ้งเหตุฉุกเฉินผ่านเลขหมายโทรศัพท์ฉุกเฉินแห่งชาติเพื่อขอรับความช่วยเหลือหรือระงับเหตุฉุกเฉิน

“ผู้รับแจ้ง” หมายความว่า ผู้ซึ่งสำนักงานตำรวจแห่งชาติแต่งตั้งให้มีหน้าที่รับแจ้งเหตุฉุกเฉินตามมาตรา ๓๔/๒

มาตรา ๓๔/๒ ให้ กสทช. จัดเลขหมายโทรศัพท์ฉุกเฉินแห่งชาติให้แก่สำนักงานตำรวจแห่งชาติเพื่อประโยชน์ในการรับแจ้งเหตุฉุกเฉิน

ให้สำนักงานตำรวจแห่งชาติมีหน้าที่รับแจ้งเหตุฉุกเฉินและประสานงานกับหน่วยงาน ที่เกี่ยวข้องในการช่วยเหลือหรือระงับเหตุฉุกเฉินให้เป็นไปอย่างรวดเร็วและมีประสิทธิภาพ

วิธีการบริหารและการประสานงานสำหรับการดำเนินการเกี่ยวกับเลขหมายโทรศัพท์ฉุกเฉินแห่งชาติ ให้เป็นไปตามระเบียบที่สำนักงานตำรวจแห่งชาติกำหนดโดยความเห็นชอบของคณะรัฐมนตรี

มาตรา ๓๔/๓ ในการแจ้งเหตุฉุกเฉิน ผู้ได้รับใบอนุญาตประกอบกิจการโทรคมนาคมจะเรียกเก็บค่าบริการใด ๆ จากผู้แจ้งมิได้

มาตรา ๓๔/๔ ผู้รับแจ้งและหน่วยงานที่เกี่ยวข้องในการช่วยเหลือหรือระงับเหตุฉุกเฉิน สามารถเข้าถึงหรือเปิดเผยพิกัดตำแหน่งหรือข้อมูลส่วนบุคคลของผู้แจ้งหรือผู้ประสบเหตุฉุกเฉินโดยไม่มีความผิด ทั้งนี้ เฉพาะเท่าที่จำเป็นเพื่อประโยชน์ในการช่วยเหลือหรือระงับเหตุฉุกเฉิน หรือเพื่อตรวจสอบผู้กระทำความผิดตามหมวดนี้

มาตรา ๓๔/๕ ผู้ใดใช้หรือเรียกเลขหมายโทรศัพท์ฉุกเฉินแห่งชาติโดยไม่มีเหตุฉุกเฉินหรือ มีพฤติกรรมอันเป็นการก่อกวนการปฏิบัติงานของผู้รับแจ้ง ต้องระวางโทษปรับทางปกครองไม่เกินหนึ่งหมื่นบาท”

 ○ เหมาะสม

 ○ ไม่เหมาะสม

 ○ ควรปรับปรุง

**๕. ท่านคิดว่าบทบัญญัติเกี่ยวกับการหลอมรวมเทคโนโลยี (Technological convergence)
(เพิ่มร่างมาตรา ๑๐/๒ ร่างมาตรา ๑๐/๓ และร่างมาตรา ๑๐/๔) นั้นมีความเหมาะสมหรือไม่ อย่างไร**

การหลอมรวมเทคโนโลยีเป็นปรากฏการณ์ที่เกิดจากการพัฒนาเทคโนโลยีสารสนเทศ การสื่อสาร และโทรคมนาคม ที่พัฒนาไปสู่ความสามารถในการนำเทคโนโลยีที่ใช้กับการสื่อสารประเภทต่าง ๆ มาใช้งานร่วมกันได้ ทำให้สามารถรับส่งสัญญาณเสียง ภาพนิ่ง ภาพเคลื่อนไหว และข้อมูลไปพร้อมกัน บนโครงข่ายเดียวกันได้อย่างมีประสิทธิภาพ ซึ่งแตกต่างไปจากเทคโนโลยีในอดีตที่รองรับรูปแบบการส่งสัญญาณโดยแยกไปตามโครงข่ายของสื่อแต่ละประเภทเท่านั้น แต่เมื่อเข้าสู่ยุคหลอมรวมเทคโนโลยีแล้ว การสื่อสารรูปแบบต่าง ๆ จะสามารถส่งข้อมูลไปบนโครงข่ายเดียวกันได้อย่างหลากหลาย เช่น การส่งสัญญาณโทรทัศน์ไปพร้อมกับการส่งสัญญาณอินเทอร์เน็ตบนโครงข่ายเดียวกันคือ โครงข่ายโทรคมนาคม เป็นต้น

แต่อย่างไรก็ตาม กฎหมายไทยในปัจจุบันมีลักษณะแยกการกำกับการประกอบกิจการกระจายเสียง กิจการโทรทัศน์ และกิจการโทรคมนาคมออกจากกัน โดยมีหลักเกณฑ์การขออนุญาต ตลอดจนหลักเกณฑ์การกำกับดูแลที่แตกต่างกัน และเมื่อได้รับอนุญาตให้ใช้คลื่นความถี่เพื่อประกอบกิจการประเภทใดไปแล้ว ย่อมจำกัดการประกอบกิจการตามประเภทที่ได้รับอนุญาตเท่านั้น ด้วยเหตุนี้ แม้ว่าต่อมาจะมีการพัฒนาของเทคโนโลยีให้สามารถใช้คลื่นความถี่ส่งสัญญาณกระจายเสียง โทรทัศน์ หรือโทรคมนาคม ไปบนโครงข่ายเดียวกันได้ก็ตาม แต่โดยผลของกฎหมายดังกล่าว ย่อมทำให้ผู้ได้รับอนุญาตให้ใช้คลื่นความถี่ ถูกจำกัดที่จะต้องประกอบกิจการตามที่ได้รับอนุญาตไว้แล้วเท่านั้น ลักษณะเช่นนี้ จึงเป็นข้อจำกัดของกฎหมายในการประกอบกิจการในยุคหลอมรวมเทคโนโลยี

ดังนั้น จึงมีความจำเป็นต้องปรับปรุงบทบัญญัติกฎหมายเพื่อให้สอดคล้องกับการพัฒนาเทคโนโลยีและการพัฒนาอุตสาหกรรมการสื่อสารในปัจจุบัน ดังนี้

 ๑) แก้ไขข้อจำกัดในการใช้คลื่นความถี่ จากเดิมที่การอนุญาตให้ใช้คลื่นความถี่
ต้องอนุญาตเพื่อให้ประกอบกิจการกระจายเสียง กิจการโทรทัศน์ หรือกิจการโทรคมนาคม ด้านใดด้านหนึ่ง เป็นให้ผู้ได้รับใบอนุญาตให้ใช้คลื่นความถี่สามารถประกอบกิจการกระจายเสียง กิจการโทรทัศน์ หรือกิจการโทรคมนาคมโดยใช้คลื่นความถี่ที่ได้รับใบอนุญาตได้ โดยมี กสทช. เป็นผู้กำกับดูแลว่าคลื่นความถี่ใดสามารถประกอบกิจการใดได้บ้าง

 ๒) ยกเลิกการออกใบอนุญาตประกอบกิจการอัตโนมัติเมื่อได้ใบอนุญาตให้ใช้คลื่นความถี่ โดยกำหนดให้เมื่อได้รับใบอนุญาตให้ใช้คลื่นความถี่แล้ว ผู้ได้รับใบอนุญาตต้องมาขอใบอนุญาตประกอบกิจการอีกครั้งหนึ่งว่าจะประกอบกิจการใดบ้างที่จะใช้คลื่นความถี่นั้น และหากไม่มาขออนุญาตประกอบกิจการภายในระยะเวลาที่กำหนดย่อมเป็นเหตุให้เพิกถอนใบอนุญาตให้ใช้คลื่นความถี่

 ๓) กำหนดหลักเกณฑ์การอนุญาตให้บุคคลอื่นร่วมใช้ประโยชน์ในย่านความถี่หรือช่องความถี่จากคลื่นความถี่ที่ได้อนุญาตไว้แล้ว การจัดการเงินได้ การต้องประกอบกิจการด้วยตนเอง การเสียค่าธรรมเนียมการขออนุญาตและค่าธรรมเนียมใบอนุญาต การห้ามโอนใบอนุญาตและข้อยกเว้น รวมถึงอำนาจของ กสทช. ในการแก้ไขให้ถูกต้องหรือเพิกถอนใบอนุญาต กรณีที่ผู้รับใบอนุญาตไม่ดำเนินการหรือปฏิบัติตามพระราชบัญญัตินี้

 ทั้งนี้ โดยมีการแก้ไขเพิ่มเติมบทบัญญัติปรากฏรายละเอียด ดังนี้

มาตรา ๑๐/๒ ให้ยกเลิกความในส่วนที่ ๓ การกำกับกิจการกระจายเสียงและกิจการโทรทัศน์ มาตรา ๔๑ มาตรา ๔๒ มาตรา ๔๓ และมาตรา ๔๔ ในหมวด ๒ การกำกับดูแลการประกอบกิจการ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ และให้ใช้ความต่อไปนี้แทน

“ส่วนที่ ๓

การอนุญาตให้ใช้คลื่นความถี่

มาตรา ๔๑ ผู้ใดประสงค์จะใช้คลื่นความถี่เพื่อประกอบกิจการกระจายเสียง กิจการโทรทัศน์ หรือกิจการโทรคมนาคม ต้องได้รับใบอนุญาตตามพระราชบัญญัตินี้ ทั้งนี้ ตามหลักเกณฑ์ วิธีการ และเงื่อนไขที่ กสทช. ประกาศกำหนด โดยประกาศดังกล่าวต้องระบุกิจการที่สามารถใช้คลื่นความถี่ที่จะมีการอนุญาตนั้นประกอบกิจการได้ตามแผนแม่บทการบริหารคลื่นความถี่

การอนุญาตให้ใช้คลื่นความถี่ กสทช. อาจกำหนดให้มีการอนุญาตในระดับชาติ ระดับภูมิภาค และระดับท้องถิ่น โดยแยกการอนุญาตในแต่ละระดับได้

ภายใต้บังคับมาตรา ๔๒ การอนุญาตให้ใช้คลื่นความถี่ให้ดำเนินการโดยวิธีการประมูลคลื่นความถี่ ตามหลักเกณฑ์ วิธีการ และเงื่อนไข ที่ กสทช. ประกาศกำหนด

คลื่นความถี่ที่ กสทช. อนุญาตให้ผู้รับใบอนุญาตใช้ตามวรรคหนึ่ง กสทช. อาจอนุญาตให้บุคคลอื่นร่วมใช้ประโยชน์ในย่านความถี่หรือช่องความถี่จากคลื่นความถี่ที่ได้อนุญาตไว้แล้วนั้นได้ แต่การอนุญาตนั้นจะต้องไม่เป็นการรบกวนการใช้ประโยชน์ของผู้ได้รับใบอนุญาต โดย กสทช. จะต้องประกาศเงื่อนไขดังกล่าวให้ทราบเป็นการทั่วไปในการอนุญาตให้ใช้คลื่นความถี่นั้นด้วย ทั้งนี้ หลักเกณฑ์ วิธีการ เงื่อนไข และค่าธรรมเนียมในการขออนุญาตและการอนุญาตให้บุคคลอื่นร่วมใช้ประโยชน์ในย่านความถี่หรือช่องความถี่ ให้เป็นไปตามที่ กสทช. ประกาศกำหนด

เงินรายได้ที่ได้จากการประมูลคลื่นความถี่ตามวรรคสามเมื่อหักค่าใช้จ่ายในการประมูล และเงินที่ต้องนำส่งเข้ากองทุนพัฒนาดิจิทัลเพื่อเศรษฐกิจและสังคมตามกฎหมายว่าด้วยการพัฒนาดิจิทัล เพื่อเศรษฐกิจและสังคมแล้วเหลือเท่าใดให้นำส่งเป็นรายได้แผ่นดิน

มาตรา ๔๒ คลื่นความถี่ในกรณีดังต่อไปนี้ กสทช. อาจอนุญาตให้ใช้คลื่นความถี่โดยวิธีการอื่นนอกจากการประมูล

(๑) คลื่นความถี่ที่มีเพียงพอต่อการใช้งาน

(๒) คลื่นความถี่ที่ กสทช. ประกาศกำหนดให้นำไปใช้ในกิจการเพื่อบริการสาธารณะ ความมั่นคงของรัฐ หรือกิจการอื่นที่ไม่แสวงหากำไร

หลักเกณฑ์ วิธีการ และเงื่อนไขในการอนุญาตตามวรรคหนึ่ง ให้เป็นไปตามที่ กสทช. ประกาศกำหนด

มาตรา ๔๓ ให้ผู้ได้รับใบอนุญาตให้ใช้คลื่นความถี่ยื่นคำขออนุญาตประกอบกิจการกระจายเสียงหรือกิจการโทรทัศน์ตามกฎหมายว่าด้วยการประกอบกิจการกระจายเสียงและกิจการโทรทัศน์ หรือกิจการโทรคมนาคมตามกฎหมายว่าด้วยการประกอบกิจการโทรคมนาคม ที่สามารถใช้คลื่นความถี่ดังกล่าวประกอบกิจการได้ตามที่กำหนดในประกาศตามมาตรา ๔๑ วรรคหนึ่ง ต่อ กสทช. ภายในระยะเวลาสามสิบวัน นับแต่วันได้รับใบอนุญาตให้ใช้คลื่นความถี่

ผู้ได้รับใบอนุญาตให้ใช้คลื่นความถี่อาจยื่นคำขออนุญาตประกอบกิจการกระจายเสียง กิจการโทรทัศน์ หรือกิจการโทรคมนาคมที่สามารถใช้คลื่นความถี่นั้นประกอบกิจการตามที่กำหนดในประกาศตามมาตรา ๔๑ วรรคหนึ่ง เพิ่มเติมได้

เมื่อ กสทช. อนุญาตให้ประกอบกิจการกระจายเสียง กิจการโทรทัศน์ หรือกิจการโทรคมนาคมตามวรรคหนึ่งหรือวรรคสองแล้ว ให้ถือว่าได้รับอนุญาตให้มีและใช้เครื่องวิทยุคมนาคมและ ตั้งสถานีวิทยุคมนาคมตามกฎหมายว่าด้วยวิทยุคมนาคมด้วย ทั้งนี้ เฉพาะในส่วนที่เกี่ยวกับเครื่องวิทยุคมนาคมที่ระบุไว้ในคำขออนุญาต

มาตรา ๔๔ การอนุญาตให้ใช้คลื่นความถี่ที่ก่อให้เกิดหรืออาจเกิดการรบกวนคลื่นความถี่ ที่ได้รับอนุญาตอยู่ก่อนแล้วจะกระทำมิได้ ในกรณีที่ปรากฏว่าเกิดการรบกวนของคลื่นความถี่ใด ๆ อันเป็นผลจากการละเมิดกฎหมาย กสทช. ต้องดำเนินการระงับการรบกวนนั้นโดยเร็ว

มาตรา ๔๔/๑ ผู้ได้รับใบอนุญาตให้ใช้คลื่นความถี่เพื่อประกอบกิจการกระจายเสียง กิจการโทรทัศน์ หรือกิจการโทรคมนาคมต้องประกอบกิจการด้วยตนเอง จะมอบการบริหารจัดการทั้งหมดหรือบางส่วนหรือยินยอมให้บุคคลอื่นเป็นผู้มีอำนาจประกอบกิจการแทนมิได้

การให้บุคคลอื่นเช่าเวลาดำเนินรายการบางช่วงเวลาสำหรับการประกอบกิจการกระจายเสียงหรือกิจการโทรทัศน์ให้กระทำได้ แต่ต้องเป็นไปตามหลักเกณฑ์ วิธีการ และเงื่อนไขที่ กสทช. ประกาศกำหนด

มาตรา ๔๔/๒ ผู้ได้รับใบอนุญาตให้ใช้คลื่นความถี่เพื่อประกอบกิจการกระจายเสียง กิจการโทรทัศน์ หรือกิจการโทรคมนาคมต้องเสียค่าธรรมเนียมการขออนุญาต และค่าธรรมเนียมใบอนุญาตซึ่งต้องชำระเมื่อได้รับใบอนุญาต ตามที่ กสทช. ประกาศกำหนด และให้ถือว่าเงินที่ได้จากการประมูลตามมาตรา ๔๑ เป็นค่าธรรมเนียมใบอนุญาตตามมาตรานี้

บรรดาหน่วยงานที่ได้รับยกเว้นไม่ต้องปฏิบัติตามกฎหมายว่าด้วยการประกอบกิจการกระจายเสียงและกิจการโทรทัศน์ไม่ว่าทั้งหมดหรือบางส่วน ต้องเสียค่าธรรมเนียมตามวรรคหนึ่งด้วย แต่ กสทช. จะลดหย่อนให้ตามที่เห็นสมควรก็ได้ โดยคำนึงถึงวัตถุประสงค์ของกิจการของหน่วยงานนั้น

มาตรา ๔๔/๓ ใบอนุญาตให้ใช้คลื่นความถี่เป็นสิทธิเฉพาะตัวจะโอนแก่กันมิได้ เว้นแต่ จะได้รับอนุญาตจาก กสทช. และเสียค่าธรรมเนียมการโอน ทั้งนี้ หลักเกณฑ์ วิธีการ เงื่อนไข และอัตราค่าธรรมเนียมในการโอนใบอนุญาตให้ใช้คลื่นความถี่ ให้เป็นไปตามที่ กสทช. ประกาศกำหนด

เมื่อ กสทช. อนุญาตให้มีการโอนใบอนุญาตให้ใช้คลื่นความถี่ตามวรรคหนึ่งแล้ว
ให้ใบอนุญาตประกอบกิจการกระจายเสียง กิจการโทรทัศน์ หรือกิจการโทรคมนาคมที่ใช้คลื่นความถี่นั้น ของผู้โอนสิ้นสุดลง และให้ กสทช. ออกใบอนุญาตประกอบกิจการกระจายเสียง กิจการโทรทัศน์ หรือกิจการโทรคมนาคม แล้วแต่กรณี ให้แก่ผู้รับโอนตามลักษณะ ประเภท และขอบเขตของใบอนุญาตประกอบกิจการกระจายเสียง กิจการโทรทัศน์ หรือกิจการโทรคมนาคมของผู้โอนดังกล่าว

มาตรา ๔๔/๔ เมื่อ กสทช. อนุญาตให้ผู้ใดใช้คลื่นความถี่ตามพระราชบัญญัตินี้แล้ว
ให้แจ้งไปยังคณะกรรมการดิจิทัลเพื่อเศรษฐกิจและสังคมแห่งชาติตามกฎหมายว่าด้วยการพัฒนาดิจิทัลเพื่อเศรษฐกิจและสังคมทราบ

มาตรา ๔๔/๕ ผู้ได้รับใบอนุญาตให้ใช้คลื่นความถี่ผู้ใด

(๑) ไม่ดำเนินการตามมาตรา ๔๓ วรรคหนึ่ง

(๒) ไม่ประกอบกิจการกระจายเสียง กิจการโทรทัศน์ หรือกิจการโทรคมนาคม ที่สามารถใช้คลื่นความถี่นั้นประกอบกิจการตามที่ตนได้รับใบอนุญาตภายในระยะเวลาที่ กสทช. กำหนด หรือ

(๓) นำคลื่นความถี่ไปใช้ในกิจการนอกวัตถุประสงค์ หรือไม่ปฏิบัติตามเงื่อนไขการประกอบกิจการที่ใช้คลื่นความถี่ หรือกระทำการอันมีลักษณะต้องห้ามตามที่กำหนดในมาตรา ๒๗ (๑๑) หรือไม่ปฏิบัติตามมาตรา ๔๖

ให้ กสทช. ดำเนินการเพื่อให้มีการแก้ไขให้ถูกต้องหรือมีคำสั่งเพิกถอนใบอนุญาตให้ใช้คลื่นความถี่นั้นทั้งหมดหรือบางส่วน”

มาตรา ๑๐/๓ ให้ยกเลิกความซึ่งเป็นชื่อของส่วนที่ ๔ และความในมาตรา ๔๕ และมาตรา ๔๖ ในหมวด ๒ การกำกับดูแลการประกอบกิจการ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ และให้ใช้ความต่อไปนี้แทน

“ส่วนที่ ๔

การกำกับการประกอบกิจการ

มาตรา ๔๕ ผู้ได้รับใบอนุญาตประกอบกิจการกระจายเสียงหรือกิจการโทรทัศน์ตามกฎหมายว่าด้วยการประกอบกิจการกระจายเสียงหรือกิจการโทรทัศน์ หรือกิจการโทรคมนาคมตามกฎหมายว่าด้วยการประกอบกิจการโทรคมนาคมต้องเสียค่าธรรมเนียมการขออนุญาต และค่าธรรมเนียมใบอนุญาตประกอบกิจการรายปีตามอัตราที่ กสทช. ประกาศกำหนด

อัตราค่าธรรมเนียมใบอนุญาตประกอบกิจการรายปีตามวรรคหนึ่งให้คำนึงถึงรายจ่ายในการกำกับดูแลการประกอบกิจการอย่างมีประสิทธิภาพในอัตรารวมทั้งสิ้นไม่เกินร้อยละสองของรายได้ก่อนหักค่าใช้จ่ายของผู้รับใบอนุญาต และให้นำส่งเป็นรายได้ของสำนักงาน กสทช.

บรรดาหน่วยงานที่ได้รับยกเว้นไม่ต้องปฏิบัติตามกฎหมายว่าด้วยการประกอบกิจการกระจายเสียงและกิจการโทรทัศน์ไม่ว่าทั้งหมดหรือบางส่วน ต้องเสียค่าธรรมเนียมตามวรรคหนึ่งด้วย แต่ กสทช. จะลดหย่อนให้ตามที่เห็นสมควรก็ได้ โดยคำนึงถึงวัตถุประสงค์ของกิจการของหน่วยงานนั้น

มาตรา ๔๖ เพื่อประโยชน์ในการส่งเสริมรายการวิทยุและรายการโทรทัศน์ที่มีเนื้อหาสร้างสรรค์สังคมหรือรายการสำหรับเด็กและเยาวชน ให้ กสทช. กำหนดเงื่อนไขในใบอนุญาตประกอบกิจการกระจายเสียงหรือกิจการโทรทัศน์ที่ใช้คลื่นความถี่ตามกฎหมายว่าด้วยการประกอบกิจการกระจายเสียงและกิจการโทรทัศน์ ให้ผู้รับใบอนุญาตต้องจัดเวลาให้รายการดังกล่าวได้ออกอากาศในช่วงเวลาที่เหมาะสมสำหรับกลุ่มเป้าหมาย

มาตรา ๑๐/๔ ให้ยกเลิกมาตรา ๔๗ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓”

 ○ เหมาะสม

 ○ ไม่เหมาะสม

 ○ ควรปรับปรุง

**๖. ท่านคิดว่าแนวทางการตราบทเฉพาะกาลเกี่ยวกับการรองรับสิทธิของผู้ถือครองคลื่นความถี่ ทั้งที่เป็น ผู้ได้รับใบอนุญาตให้ใช้คลื่นความถี่และผู้ได้รับอนุญาตให้ใช้คลื่นความถี่ตามบทเฉพาะกาลมาตรา ๘๓ และมาตรา ๘๔ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ อยู่ก่อนวันที่พระราชบัญญัตินี้มีผลใช้บังคับ เพื่อให้สอดคล้องกับการแก้ไขบทบัญญัติเกี่ยวกับการหลอมรวมเทคโนโลยี (เพิ่มร่างมาตรา ๑๔/๔ ร่างมาตรา ๑๔/๕ ร่างมาตรา๑๔/๖ และร่างมาตรา ๑๔/๗) นั้น มีความเหมาะสมหรือไม่ อย่างไร**

ในการแก้ไขเพิ่มเติมบทบัญญัติเกี่ยวกับการหลอมรวมเทคโนโลยี จำเป็นต้องกำหนด
บทเฉพาะกาลเพื่อรองรับสิทธิของผู้ได้รับใบอนุญาตให้ใช้คลื่นความถี่อยู่ในวันก่อนวันที่พระราชบัญญัตินี้ ใช้บังคับ และผู้ได้รับอนุญาตให้ใช้คลื่นความถี่ ตามมาตรา ๘๓ และมาตรา ๘๔ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ เพื่อให้สามารถขออนุญาตเพื่อประกอบกิจการอื่น ๆ เพิ่มเติม ซึ่งจะส่งผลให้ผู้ประกอบกิจการสามารถนำคลื่นความถี่ไปใช้ประกอบกิจการอื่นเพิ่มเติมได้ อันเป็นการใช้คลื่นความถี่อย่างคุ้มค่าและ มีประสิทธิภาพ สอดคล้องกับการเปลี่ยนแปลงของเทคโนโลยีในปัจจุบัน และประชาชนได้รับการบริการที่หลากหลายมากยิ่งขึ้น นอกจากนี้ แม้ว่าการแก้ไขเพิ่มเติมกฎหมายเพื่อรองรับการหลอมรวมเทคโนโลยีจะเป็นประโยชน์แก่ประชาชนและประเทศชาติ แต่หากให้บทบัญญัติดังกล่าวมีผลใช้บังคับได้โดยทันที อาจเกิดผลเสียตามมาได้เนื่องจากในการบังคับใช้กฎหมายดังกล่าว ยังต้องมีการแก้ไขกฎหมายอื่น ๆ ที่เกี่ยวข้อง รวมทั้งจำเป็นต้องเตรียมการในส่วนของคลื่นความถี่อันเป็นเรื่องทางเทคนิค และจัดเตรียมงบประมาณเพื่อรองรับเกี่ยวกับเรื่องดังกล่าวด้วย จึงจำเป็นต้องมีบทเฉพาะกาลเพื่อชะลอการบังคับใช้กฎหมายในเรื่องดังกล่าวออกไปก่อน และเมื่อ กสทช. มีความพร้อมในการดำเนินการแล้วก็ให้เสนอพระราชกฤษฎีกาเพื่อใช้บังคับต่อไป แต่อย่างไรก็ดี เพื่อมิให้การดำเนินการของ กสทช. ในการตราพระราชกฤษฎีกามีความล่าช้าเกินสมควร จึงได้กำหนดให้ กสทช. ต้องมีการจัดทำแผนดำเนินการ พร้อมทั้งกำหนดกรอบระยะเวลาในการดำเนินการดังกล่าวให้ชัดเจน และต้องรายงานความคืบหน้าต่อคณะรัฐมนตรีและรัฐสภาทราบทุกระยะหกเดือน รวมทั้งต้องเปิดเผยให้ประชาชนรับทราบด้วย

ทั้งนี้ ได้กำหนดบทเฉพาะกาลโดยปรากฏรายละเอียด ดังนี้

มาตรา ๑๔/๔ บรรดาใบอนุญาตให้ใช้คลื่นความถี่ที่ออกตามพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ที่มีอยู่ในวันก่อนวันที่พระราชบัญญัตินี้ใช้บังคับ ให้ใช้ได้ต่อไปจนกว่าจะสิ้นอายุใบอนุญาตหรือใบอนุญาตนั้นสิ้นผลเพราะเหตุอื่น

ให้ กสทช. มีอำนาจประกาศกำหนดกิจการกระจายเสียง กิจการโทรทัศน์ หรือกิจการโทรคมนาคมประเภทหรือลักษณะใด ที่สามารถใช้คลื่นความถี่ที่ได้รับใบอนุญาตตามวรรคหนึ่งเพื่อประกอบกิจการเพิ่มเติมได้ ทั้งนี้ ประกาศดังกล่าวต้องสอดคล้องกับแผนแม่บทการบริหารคลื่นความถี่

ผู้ได้รับใบอนุญาตให้ใช้คลื่นความถี่ตามวรรคหนึ่งผู้ใดประสงค์จะประกอบกิจการกระจายเสียง กิจการโทรทัศน์ หรือกิจการโทรคมนาคม เพิ่มเติมตามวรรคสอง ให้ยื่นคำขอรับใบอนุญาตประกอบกิจการรวมทั้งเสียค่าธรรมเนียม ตามกฎหมายว่าด้วยการประกอบกิจการกระจายเสียงและกิจการโทรทัศน์ หรือกฎหมายว่าด้วยการประกอบกิจการโทรคมนาคม แล้วแต่กรณี

มาตรา ๑๔/๕ ให้ กสทช. มีอำนาจประกาศกำหนดกิจการกระจายเสียง กิจการโทรทัศน์ หรือกิจการโทรคมนาคม ประเภทหรือลักษณะใด ที่ผู้ได้รับอนุญาตให้ใช้คลื่นความถี่ตามมาตรา ๘๓ และมาตรา ๘๔ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ และการอนุญาตนั้นยังไม่สิ้นสุดลง สามารถใช้คลื่นความถี่ที่ได้รับอนุญาตเพื่อประกอบกิจการเพิ่มเติมได้ ทั้งนี้ ประกาศดังกล่าวต้องสอดคล้องกับแผนแม่บทการบริหารคลื่นความถี่

ผู้ได้รับอนุญาตให้ใช้คลื่นความถี่ตามมาตรา ๘๓ และมาตรา ๘๔ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ผู้ใดประสงค์จะประกอบกิจการกระจายเสียง กิจการโทรทัศน์ หรือกิจการโทรคมนาคม เพิ่มเติมตามวรรคหนึ่ง ให้ยื่นคำขอรับใบอนุญาตประกอบกิจการรวมทั้งเสียค่าธรรมเนียม ตามกฎหมายว่าด้วย การประกอบกิจการกระจายเสียงและกิจการโทรทัศน์ หรือกฎหมายว่าด้วยการประกอบกิจการโทรคมนาคม แล้วแต่กรณี

มาตรา ๑๔/๖ ใบอนุญาตให้ใช้คลื่นความถี่ที่มีอยู่ในวันก่อนวันที่พระราชบัญญัตินี้ใช้บังคับ ให้โอนแก่กันได้ตามที่กำหนดในมาตรา ๔๔/๓ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ซึ่งแก้ไขเพิ่มเติมโดยพระราชบัญญัตินี้

มาตรา ๑๔/๗ ในระยะเริ่มแรก มิให้นำส่วนที่ ๓ การอนุญาตให้ใช้คลื่นความถี่ มาตรา ๔๑ มาตรา ๔๒ มาตรา ๔๓ มาตรา ๔๔ มาตรา ๔๔/๑ มาตรา ๔๔/๒ มาตรา ๔๔/๓ มาตรา ๔๔/๔ และมาตรา ๔๔/๕ และส่วนที่ ๔ การกำกับการประกอบกิจการ มาตรา ๔๕ และมาตรา ๔๖ ในหมวด ๒ การกำกับดูแลการประกอบกิจการ และมาตรา ๖๕ (๑) มาตรา ๗๘ มาตรา ๘๓ วรรคสอง และมาตรา ๘๔ วรรคสอง แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ซึ่งแก้ไขเพิ่มเติมโดยพระราชบัญญัตินี้ และมาตรา ๑๐/๔ มาตรา ๑๔/๔ มาตรา ๑๔/๕ และมาตรา ๑๔/๖ มาใช้บังคับ จนกว่า กสทช. จะมีความพร้อมที่จะดำเนินการตามบทบัญญัติดังกล่าว และให้เสนอให้มีการตราพระราชกฤษฎีกากำหนดให้นำบทบัญญัตินั้นมาใช้บังคับ

เพื่อประโยชน์ในการบริหารจัดการคลื่นความถี่และการกำกับการประกอบกิจการกระจายเสียง กิจการโทรทัศน์ และกิจการโทรคมนาคม ในระหว่างที่ยังมิได้มีการตราพระราชกฤษฎีกาตามวรรคหนึ่ง ให้ส่วนที่ ๓ การกำกับกิจการกระจายเสียงและกิจการโทรทัศน์ มาตรา ๔๑ มาตรา ๔๒ มาตรา ๔๓ และมาตรา ๔๔ และส่วนที่ ๔ การกำกับกิจการโทรคมนาคม มาตรา ๔๕ มาตรา ๔๖ และมาตรา ๔๗ ในหมวด ๒ การกำกับดูแลการประกอบกิจการ และมาตรา ๖๕ (๑) มาตรา ๗๘ มาตรา ๘๓ วรรคสอง และมาตรา ๘๔ วรรคสอง แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ที่ใช้บังคับอยู่ในวันก่อนวันที่พระราชบัญญัตินี้ใช้บังคับ ยังคงใช้บังคับได้ต่อไปจนกว่าพระราชกฤษฎีกาตามวรรคหนึ่งจะมีผลใช้บังคับ

 ก่อนเสนอให้ตราพระราชกฤษฎีกาตามวรรคหนึ่ง ให้ กสทช. จัดให้มีการรับฟังความคิดเห็นของประชาชนและผู้มีส่วนเกี่ยวข้องตามความเหมาะสม และนำข้อมูลที่ได้รับมาประกอบการพิจารณา

 ให้ กสทช. จัดทำแผนการดำเนินการและกำหนดกรอบระยะเวลาในการตราพระราชกฤษฎีกาอย่างชัดเจน และให้มีการรายงานผลการเตรียมความพร้อมตามวรรคหนึ่ง ให้คณะรัฐมนตรี
และรัฐสภาทราบอย่างน้อยทุกหกเดือนและเปิดเผยให้ประชาชนทราบด้วย

 ○ เหมาะสม

 ○ ไม่เหมาะสม

 ○ ควรปรับปรุง

**๗. ท่านคิดว่าการแก้ไขเพิ่มเติมบทบัญญัติที่เกี่ยวข้องกับการแก้ไขเพิ่มเติมบทบัญญัติพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ เพื่อให้สอดคล้องกับการแก้ไขบทบัญญัติเกี่ยวกับการหลอมรวมเทคโนโลยี (เพิ่มร่างมาตรา ๑๒/๒ มาตรา ๑๔/๑ มาตรา ๑๔/๒ และมาตรา ๑๔/๓) นั้นมีความเหมาะสมหรือไม่ อย่างไร**

สืบเนื่องจากการแก้ไขเพิ่มเติมบทบัญญัติให้สอดคล้องกับการหลอมรวมเทคโนโลยี โดยได้แก้ไขเพิ่มเติมบทบัญญัติในส่วนที่ ๓ และส่วนที่ ๔ ของพระราชบัญญัติดังกล่าว จึงส่งผลต่อมาตราอื่น ๆ ที่อ้างอิงบทบัญญัติที่มีการแก้ไขดังกล่าว ได้แก่ มาตรา ๖๕ วรรคหนึ่ง (๑) มาตรา ๗๘ มาตรา ๘๓ วรรคสอง และมาตรา ๘๔ วรรคสอง ดังนั้น จึงจำเป็นต้องแก้ไขบทบัญญัติในมาตราเหล่านี้ด้วยเพื่อให้สอดคล้องกัน ดังนี้

มาตรา ๑๒/๒ ให้ยกเลิกความใน (๑) ของมาตรา ๖๕ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ และให้ใช้ความต่อไปนี้แทน

“(๑) ค่าธรรมเนียมการขออนุญาตและค่าธรรมเนียมใบอนุญาตให้ใช้คลื่นความถี่ตามมาตรา ๔๔/๒ วรรคหนึ่ง ค่าธรรมเนียมการขออนุญาตและค่าธรรมเนียมใบอนุญาตประกอบกิจการตามมาตรา ๔๕ วรรคหนึ่ง และค่าธรรมเนียมการโอนใบอนุญาตให้ใช้คลื่นความถี่ตามมาตรา ๔๔/๓”

มาตรา ๑๔/๑ ให้ยกเลิกความในมาตรา ๗๘ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ และให้ใช้ความต่อไปนี้แทน

“มาตรา ๗๘ ผู้ใดใช้คลื่นความถี่เพื่อกิจการกระจายเสียง กิจการโทรทัศน์ หรือกิจการโทรคมนาคม โดยไม่ได้รับอนุญาตตามมาตรา ๔๑ วรรคหนึ่ง ผู้นั้นต้องรับโทษตามที่บัญญัติไว้สำหรับความผิดตามมาตรา ๖๖ แห่งพระราชบัญญัติการประกอบกิจการกระจายเสียงและกิจการโทรทัศน์ พ.ศ. ๒๕๕๑ หรือตามมาตรา ๖๗ แห่งพระราชบัญญัติการประกอบกิจการโทรคมนาคม พ.ศ. ๒๕๔๔ แล้วแต่กรณี”

มาตรา ๑๔/๒ ให้ยกเลิกความในวรรคสองของมาตรา ๘๓ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ และให้ใช้ความต่อไปนี้แทน

“ความในมาตรา ๔๔/๑ มิให้ใช้บังคับกับส่วนราชการและรัฐวิสาหกิจที่นำคลื่นความถี่ที่ได้รับจัดสรรไปให้ผู้อื่นประกอบกิจการโดยการอนุญาต สัมปทาน หรือตามสัญญาที่ชอบด้วยกฎหมายและให้ผู้ได้รับอนุญาต สัมปทาน หรือสัญญาประกอบกิจการต่อไปได้เฉพาะในช่วงระยะเวลาที่เหลืออยู่ตามการอนุญาต สัมปทาน หรือตามสัญญานั้น”

มาตรา ๑๔/๓ ให้ยกเลิกความในวรรคสองของมาตรา ๘๔ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ และให้ใช้ความต่อไปนี้แทน

“ความในมาตรา ๔๔/๑ มิให้ใช้บังคับกับรัฐวิสาหกิจที่นำคลื่นความถี่ที่ได้รับจัดสรรไปให้ผู้อื่นประกอบกิจการโดยการอนุญาต สัมปทาน หรือตามสัญญาที่ชอบด้วยกฎหมายและให้ผู้ได้รับอนุญาต สัมปทาน หรือสัญญาประกอบกิจการต่อไปได้เฉพาะในช่วงระยะเวลาที่เหลืออยู่ตามการอนุญาต สัมปทาน หรือตามสัญญานั้น”

 ○ เหมาะสม

 ○ ไม่เหมาะสม

 ○ ควรปรับปรุง

**๘. ท่านคิดว่ากำหนดกรอบระยะเวลาการพิจารณาและพิพากษาคดีของศาลปกครองสูงสุดในคดีที่เกี่ยวกับแผนแม่บทกิจการกระจายเสียงและกิจการโทรทัศน์ และแผนแม่บทกิจการโทรคมนาคม ขัดต่อบทบัญญัติของรัฐธรรมนูญ (แก้ไขเพิ่มเติมร่างมาตรา ๑๑) นั้น มีความเหมาะสมหรือไม่ อย่างไร**

เนื่องจากแผนแม่บทกิจการกระจายเสียงและกิจการโทรทัศน์ และแผนแม่บทกิจการโทรคมนาคม เป็นแผนแม่บทที่มีความสำคัญและเกี่ยวข้องกับผลประโยชน์ของประเทศจำนวนมหาศาล หากมีการโต้แย้งต่อศาลปกครองว่าแผนแม่บทดังกล่าวขัดต่อรัฐธรรมนูญและศาลใช้ระยะเวลาการพิจารณาคดีดังกล่าวนานเกินไป อาจทำให้ กสทช. ไม่สามารถดำเนินการตามแผนแม่บทได้และจะส่งผลให้เกิดความเสียหายในเชิงเศรษฐกิจและความมั่นคงของประเทศได้ จึงสมควรกำหนดกรอบระยะเวลาการพิจารณาและพิพากษาคดีในเรื่องดังกล่าว โดยให้ศาลปกครองพิจารณาพิพากษาให้แล้วเสร็จภายในหนึ่งร้อยยี่สิบวันนับแต่วันยื่นฟ้องคดี ดังนี้

มาตรา ๑๑ ให้ยกเลิกความในมาตรา ๔๙ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคมพ.ศ. ๒๕๕๓ และให้ใช้ความต่อไปนี้แทน

“……………ฯลฯ…………………..ฯลฯ...................................

ประชาชน ผู้ประกอบกิจการ หรือหน่วยงานของรัฐตามวรรคห้า ผู้ใดเห็นว่าแผนแม่บท ที่ กสทช. กำหนดขัดต่อบทบัญญัติของรัฐธรรมนูญแห่งราชอาณาจักรไทย ให้มีสิทธิฟ้องคดีต่อศาลปกครอง โดยให้ถือว่าแผนแม่บทดังกล่าวเป็นกฎตามกฎหมายว่าด้วยการจัดตั้งศาลปกครองและวิธีพิจารณาคดีปกครอง และให้ศาลปกครองพิจารณาพิพากษาให้แล้วเสร็จภายในหนึ่งร้อยยี่สิบวันนับแต่วันยื่นฟ้องคดี

………………ฯลฯ………………..ฯลฯ...................................”

 ○ เหมาะสม

 ○ ไม่เหมาะสม

 ○ ควรปรับปรุง

**๙. ท่านคิดว่าการแก้ไขกระบวนการและกรอบระยะเวลาในการจัดทำงบประมาณรายจ่ายประจำปีของสำนักงาน กสทช. (เพิ่มร่างมาตรา ๑๒/๑) นั้นมีความเหมาะสมหรือไม่ อย่างไร**

เนื่องจากพระราชบัญญัติองค์กรจัดสรรคลื่นความถี่ฯ พ.ศ. ๒๕๕๓ กำหนดให้คณะกรรมการดิจิทัลฯ พิจารณาให้ความเห็นร่างงบประมาณรายจ่ายประจำ**ี**ปีของสำนักงาน กสทช. โดยไม่กำหนดระยะเวลาการพิจารณาที่แน่นอน ทำให้ไม่สามารถเสนอร่างงบประมาณรายจ่ายประจำ**ี**ปีดังกล่าวเพื่อบังคับใช้ให้ทัน ในปีงบประมาณได้ และส่งผลเสียต่อการบริหารจัดการงบประมาณของสำนักงาน กสทช. ดังนั้น เพื่อให้การบริหารจัดการงบประมาณรายงานประจำปีของสำนักงาน กสทช. สามารถดำเนินการได้อย่างต่อเนื่องและ ไม่หยุดชะงัก จึงกำหนดกระบวนการและกรอบระยะเวลาในการเสนอร่างงบประมาณรายจ่ายประจำปีโดยเฉพาะระยะเวลาในการพิจารณาให้ความเห็นของคณะกรรมการดิจิทัลฯ ให้ชัดเจนยิ่งขึ้น กล่าวคือ ให้สำนักงาน กสทช. เสนอร่างงบประมาณรายจ่ายประจำปีต่อคณะกรรมการดิจิทัลฯ ก่อนวันเริ่มปีงบประมาณ ไม่น้อยกว่าเก้าสิบวัน และให้คณะกรรมการดิจิทัลฯ พิจารณาให้ความเห็นให้แล้วเสร็จก่อนวันเริ่มปีงบประมาณไม่น้อยกว่าสามสิบวัน และเมื่อได้รับความเห็นหรือเมื่อพ้นระยะเวลาดังกล่าวแล้วให้สำนักงาน กสทช. เสนอร่างงบประมาณรายจ่ายประจำปีต่อ กสทช. เพื่อดำเนินการต่อไป ปรากฏรายละเอียดดังนี้

มาตรา ๑๒/๑ ให้เพิ่มความต่อไปนี้เป็นวรรคห้าของมาตรา ๕๗ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓

“ในการดำเนินการตามวรรคสอง ให้สำนักงาน กสทช. เสนอร่างงบประมาณรายจ่ายประจำปีต่อคณะกรรมการดิจิทัลเพื่อเศรษฐกิจและสังคมแห่งชาติก่อนวันเริ่มปีงบประมาณไม่น้อยกว่าเก้าสิบวัน และให้คณะกรรมการดิจิทัลเพื่อเศรษฐกิจและสังคมแห่งชาติพิจารณาให้ความเห็นให้แล้วเสร็จก่อนวันเริ่มปีงบประมาณไม่น้อยกว่าสามสิบวัน และเมื่อได้รับความเห็นหรือเมื่อพ้นระยะเวลาดังกล่าวแล้วให้สำนักงาน กสทช. เสนอร่างงบประมาณรายจ่ายประจำปีต่อ กสทช. เพื่อดำเนินการต่อไป”

 ○ เหมาะสม

 ○ ไม่เหมาะสม

 ○ ควรปรับปรุง

**๑๐. ท่านคิดว่าการแก้ไขกระบวนการ กรอบระยะเวลาการคัดเลือก และวาระการดำรงตำแหน่ง
ของกรรมการติดตามและประเมินผลการปฏิบัติงานในกรณีกรรมการพ้นจากตำแหน่งตามวาระและ พ้นจากตำแหน่งด้วยเหตุอื่น ตลอดจนค่าตอบแทนและค่าใช้จ่ายอื่นในการสรรหาและการปฏิบัติงานของกรรมการติดตามและประเมินผลการปฏิบัติงาน (แก้ไขร่างมาตรา ๑๔ และร่างมาตรา ๑๕) นั้น มีความเหมาะสมหรือไม่ อย่างไร**

เนื่องจากบทบัญญัติที่เกี่ยวกับคณะกรรมการติดตามและประเมินผลการปฏิบัติงาน (กตป.) ตามพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ยังมีความไม่ชัดเจนและก่อให้เกิดปัญหาในทางปฏิบัติ จึงจำเป็นต้องมีการแก้ไขในประเด็นต่าง ๆ ดังต่อไปนี้

๑) กำหนดกรอบระยะเวลาและกระบวนการคัดเลือกกรรมการติดตามและประเมินผล ในกรณีที่เป็นการคัดเลือกกรรมการชุดใหม่ทั้งคณะ ให้มีความชัดเจน

๒) กำหนดให้สำนักงาน กสทช. มีหน้าที่แจ้งให้สำนักงานเลขาธิการวุฒิสภาทราบกรณี มีกรรมการ กตป. พ้นจากตำแหน่งเพราะเหตุอื่นนอกจากการพ้นตำแหน่งตามวาระ เพื่อให้เลขาธิการวุฒิสภาจัดให้มีการเลือกกรรมการแทนตำแหน่งที่ว่าง และกำหนดให้กรรมการผู้ได้รับเลือกให้ดำรงตำแหน่งแทน อยู่ในตำแหน่งเท่ากับวาระที่เหลืออยู่ของกรรมการซึ่งตนแทน

๓) กำหนดเรื่องค่าตอบแทนและค่าใช้จ่ายอื่นในการปฏิบัติงานของคณะกรรมการ กตป. ให้เป็นไปตามระเบียบที่คณะกรรมการดิจิทัลเพื่อเศรษฐกิจและสังคมแห่งชาติกำหนด ซึ่งจะมีผลให้ค่าตอบแทนและค่าใช้จ่ายอื่นในการปฏิบัติงานของคณะกรรมการ กตป. มีการเบิกจ่ายจากงบประมาณของสำนักงาน กสทช. ขณะที่ค่าใช้จ่ายในการสรรหาคณะกรรมการ กตป. จะเบิกจ่ายจากสำนักงานเลขาธิการวุฒิสภาแทน เนื่องจาก มาตรา ๗๐ วรรคสอง กำหนดให้ประธานวุฒิสภาเป็นผู้จัดให้มีการดำเนินการคัดเลือกบุคคลผู้สมควรได้รับการเสนอชื่อเป็นกรรมการ กตป. เพื่อเสนอให้วุฒิสภาพิจารณาคัดเลือก ดังนั้น สำนักงานเลขาธิการวุฒิสภาจึงต้องปฏิบัติหน้าที่ฝ่ายเลขานุการในการคัดเลือกบุคคลดังกล่าว จึงสามารถใช้งบประมาณของสำนักงานเลขาธิการวุฒิสภาได้

มาตรา ๑๔ ให้ยกเลิกความในมาตรา ๗๑ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ และให้ใช้ความต่อไปนี้แทน

“มาตรา ๗๑ กรรมการติดตามและประเมินผลการปฏิบัติงานมีวาระการดำรงตำแหน่ง คราวละสามปี และจะแต่งตั้งให้ดำรงตำแหน่งสองวาระติดต่อกันมิได้

กรรมการตามวรรคหนึ่งต้องไม่เป็นกรรมการ กสทช. อนุกรรมการ เลขาธิการ กสทช. พนักงานหรือลูกจ้างของสำนักงาน กสทช. และให้นำความในมาตรา ๗ มาตรา ๘ และมาตรา ๒๐ (๑) (๓) (๔) และ (๕) มาใช้บังคับโดยอนุโลม

ก่อนครบกำหนดตามวาระเป็นเวลาไม่น้อยกว่าเก้าสิบวันให้สำนักงานเลขาธิการวุฒิสภาดำเนินการจัดให้มีการคัดเลือกกรรมการติดตามและประเมินผลการปฏิบัติงานขึ้นใหม่ให้แล้วเสร็จโดยเร็ว และให้กรรมการติดตามและประเมินผลการปฏิบัติงานซึ่งพ้นจากตำแหน่งตามวาระอยู่ในตำแหน่งเพื่อปฏิบัติหน้าที่ต่อไปจนกว่าจะมีการคัดเลือกกรรมการขึ้นใหม่

ในกรณีที่กรรมการติดตามประเมินผลการปฏิบัติงานพ้นจากตำแหน่งด้วยเหตุอื่นนอกจากการพ้นจากตำแหน่งตามวาระ ให้กรรมการเท่าที่เหลืออยู่ปฏิบัติหน้าที่ต่อไปได้ และให้ถือว่าคณะกรรมการติดตามและประเมินผลการปฏิบัติงานประกอบด้วยกรรมการเท่าที่เหลืออยู่ เว้นแต่มีกรรมการเหลืออยู่ไม่ถึงสามคน

เมื่อมีเหตุให้กรรมการติดตามประเมินผลการปฏิบัติงานต้องพ้นจากตำแหน่งเพราะเหตุอื่นนอกจากการพ้นตำแหน่งตามวาระ ให้สำนักงาน กสทช. มีหนังสือแจ้งให้สำนักงานเลขาธิการวุฒิสภาทราบภายในระยะเวลาสิบห้าวันนับแต่วันที่มีเหตุดังกล่าว โดยให้สำนักงานเลขาธิการวุฒิสภาเริ่มดำเนินการจัดให้มีการเลือกกรรมการแทนตำแหน่งที่ว่างภายในสิบห้าวันนับแต่วันที่ได้รับหนังสือแจ้ง และให้ผู้ได้รับคัดเลือกให้ดำรงตำแหน่งแทน อยู่ในตำแหน่งเท่ากับวาระที่เหลืออยู่ของกรรมการซึ่งตนแทน

วิธีการประชุมและการลงมติให้เป็นไปตามระเบียบที่คณะกรรมการติดตามและประเมินผลการปฏิบัติงานกำหนด

 ค่าตอบแทนและค่าใช้จ่ายอื่นในการปฏิบัติงานของคณะกรรมการติดตามและประเมินผลการปฏิบัติงานให้เป็นไปตามระเบียบที่คณะกรรมการดิจิทัลเพื่อเศรษฐกิจและสังคมแห่งชาติกำหนด”

 มาตรา ๑๕ ให้ระเบียบว่าด้วยการกำหนดค่าตอบแทนและค่าใช้จ่ายอื่นในการสรรหาและการปฏิบัติงานของคณะกรรมการติดตามและประเมินผลการปฏิบัติงานซึ่งออกตามมาตรา ๗๑ วรรคห้า แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ก่อนการแก้ไขเพิ่มเติมโดยพระราชบัญญัตินี้ ยังมีผลใช้บังคับได้ต่อไปเท่าที่ ไม่ขัดหรือแย้งกับพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ซึ่งแก้ไขเพิ่มเติมโดยพระราชบัญญัตินี้ จนกว่าจะมีระเบียบเพื่อกำหนดค่าตอบแทนและค่าใช้จ่ายอื่นในการปฏิบัติงานของคณะกรรมการติดตามและประเมินผลการปฏิบัติงานซึ่งออกตามมาตรา ๗๑ วรรคเจ็ด แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ซึ่งแก้ไขเพิ่มเติมโดยพระราชบัญญัตินี้ ใช้บังคับ

 ○ เหมาะสม

 ○ ไม่เหมาะสม

 ○ ควรปรับปรุง

**๑๑. ข้อเสนอแนะและความคิดเห็นอื่น ๆ เพิ่มเติม**

\*\*\*\*\*\*\*\*\*\*\*\*\*